text: KIF i vildt comeback mod GOG
  21 april 2016 kl. 05.54
  KIF Kolding København er stadig uden sejr i slutspillet. Onsdag aften blev det til en kneben uafgjort mod GOG på hjemmebane.
  De regerende danske mestre fra KIF Kolding København har ikke just imponeret i årets slutspil om det danske mesterskab. I aftes i Sydbank Arena i Kolding var ingen undtagelse.
  Længe tydede det på, at GOG ville tage fra Kolding med en sejr. Kolding var bagud med seks mål med et kvarter igen.
  Men så kæmpede koldingenserne sig nærmest mirakuløst tilbage i kampen og fik til sidst udlignet til 26-26.
  KIF Kolding København indtager andenpladsen i slutspillets gruppe 3 med tre point. To af dem har klubben med over fra grundspillet. GOG fører gruppen ligeledes med tre point, selvom de ingen point havde med fra grundspillet.
  